**SMJERNICE ZA APLIKANTE**

**za prijavu na Konkurs nevladinim organizacijama za predaju projektnih prijedloga u sklopu projekta**

**Regionalni program lokalne demokratije na Zapadnom Balkanu 2 (ReLOaD2)**

**na području *Klastera Zajedno za sjever(Opština Andrijevica i Opština Berane)***

Cilj ovih smjernica je pružanje jasnog uputstva svim potencijalnim aplikantima i zainteresovanim nevladinim organizacijama (NVO) o procesu podnošenja projektnih prijedloga u okviru Konkursa nevladinim organizacijama za predaju projektnih prijedloga u sklopu Regionalnog programa lokalne demokratije na Zapadnom Balkanu 2 (ReLOaD2) na području **Klastera *Zajedno za sjever (Opština Andrijevica i Opština Berane)***.

1. **Kratak opis ReLOaD2 projekta**

Regionalni program lokalne demokratije na Zapadnom Balkanu 2 (ReLOaD2) zvanično je počeo sa realizacijom 1. januara 2021. godine, kao nastavak prethodne faze ReLOaD programa koja je uspješno završena u decembru 2020. godine. Program se sprovodi u šest zemalja i teritorija Zapadnog Balkana - Albaniji, Sjevernoj Makedoniji, Bosni i Hercegovini, Crnoj Gori, Kosovu[[1]](#footnote-1) i Srbiji, do kraja 2024. godine. ReLOaD2 finansira Evropska unija iz sredstava Multi-Country Civil Society Facility, uz kofinansiranje UNDP-a i lokalnih samouprava koje će biti obuhvaćene programom.

Opšti cilj ReLOaDa je, kao i u prethodnoj fazi, jačanje partnerstava između lokalnih samouprava i civilnog društva na području Zapadnog Balkana širenjem uspješnog modela transparentnog projektnog finansiranja nevladinih organizacija. U drugoj fazi realizacije programa intervencija će biti usmjerena i na poboljšanje položaja mladih na lokalnom nivou, kroz jačanje participativnog razvoja politika mladih i zajedničkog djelovanja sa lokalnim upravama u tom pravcu. Gore pomenute aktivnosti programa u Crnoj Gori realizovaće se sa pet klastera opština u Crnoj Gori (dvije ili više lokalnih samouprava udruženih u klastere).

Osnovna namjera programa je da se održi transparentan, razvojno orijentisan i projektni pristup finansiranju NVO iz budžeta JLS koji doprinosi ostvarivanju lokalnih prioriteta u skladu sa strategijama razvoja.

Za učešće u ReLOaD2 programu odabrani su sljedeći klasteri lokalnih samouprava:

1. Tara – opštine Mojkovac, Kolašin i Pljevlja,

2. Coastal Mates – opštine Budva, Herceg Novi, Kotor i Tivat,

3. Zajedno za sjever – opštine Andrijevica i Berane,

4. Zajedno Nikšić i Plužine – opštine Nikšić i Plužine,

5. Središnji region – Glavni grad Podgorica, Prijestonica Cetinje, Opština u okviru Glavnog grada Podgorica – Golubovci i Opština Danilovgrad.

Ukupna vrijednost ReLOaD2 programa je oko 15 miliona USD, a finansira ga Evropska unija (EU) iz Instrumenta za pretpristupnu pomoć, tj. Programa podrške za civilno društvo u iznosu od 11,5 miliona USD, dok će ostatak sufinansirati UNDP kancelarije koje djeluju u zemljama Zapadnog Balkana i partnerske JLS.

1. **Opšti cilj Konkursa za prijavu prijedloga projekata i prioriteti**

Opšti cilj Konkursa za prijavu prijedloga projekata za finansiranje iz sredstava ReLOaD2 programa je dalje jačanje partnerskih odnosa lokalnih samouprava, sa jedne strane, i nevladinih organizacija i mladih sa druge strane, izgradnjom svijesti o korisnosti međusobne saradnje i podsticanju održivog dijaloga, a sve u cilju pružanja boljih usluga lokalnoj zajednici.

Tematske oblasti, kao što su socijalne usluge za one najranjivije, socijalna kohezija, ravnopravnost polova, zaštita životne sredine, ljudska prava, mladi i slično su u fokusu ReLOaD2 programa. Poseban fokus će biti stavljen na usklađenost projekata sa [ciljevima održivog razvoja](file:///C:\\Users\\dzenana.scekic\\OneDrive%20-%20United%20Nations%20Development%20Programme\\Desktop\\ReLOaD%20II\\Planiranje%20Konkursa%20Radionica\\Klaster%20Tara\\Javni%20konkurs\\Javni%20konkurs%20za%20NVO\\11%20Ciljevi%20odrzivog%20razvoja.pdf).

Opštine Andrijevica i Berane i Program Ujedinjenih nacija za razvoj u Crnoj Gori raspisuju ovaj Konkurs za sve nevladine organizacije iz Crne Gore i pozivaju ih da dostave prijedloge projekata, u skladu sa prioritetima ovog Konkursa, navedenim na strani 6, zasnovanim na razvojnim ciljevima gorenavedenih opština.

Finansijska sredstva će biti dodijeljena onim nevladinim organizacijama čiji projekti doprinose rješavanju jednog ili više prioriteta, a koji ispunjavaju ostale uslove Konkursa.

**Iznosi finansijskih sredstava (grantova) za projekte**

Vrijednost projektnih prijedloga koji će biti dodijeljeni u okviru ovog poziva **mora biti** između sljedećeg minimalnog i maksimalnog iznosa:

* minimalan iznos: 7,000 EUR
* maksimalan iznos: 20,000 EUR.

Jedna nevladina organizacija može podnijeti više projektnih prijedloga u okviru ovog Konkursa za NVO, a mogu joj se dodijeliti sredstva samo za jedan Projektni prijedlog. Nevladine organizacije koje apliciraju u sklopu ovog dijela Konkursa, ne mogu aplicirati za sredstva iz dijela Konkursa koji je namjenjen za tek osnovane nevladine organizacije i organizacije koje se bave pitanjima mladih.

Maksimalan novčani iznos sredstava koja mogu biti dodijeljena za implementaciju projekata jednoj nevladinoj organizaciji u okviru svih Konkursa tokom ukupnog trajanja ReLOaD2 programa (tri godine) ne može biti veći od 60.000,00 EUR.

Grantom koji se dodjeljuje u okviru ovog Konkursa mogu se finansirati administrativni troškovi i troškovi osoblja u maksimalnom iznosu od 30% od ukupnog zahtijevanog iznosa (stavke 1+2+3 u Obrascu 3 Pregled budžeta). Ukoliko je za uspješnu realizaciju projekta neophodno nabaviti opremu ili vršiti radove rekonstrukcije/adaptacije, ova dva troška zbirno ne smiju biti veći od 30% ukupne vrijednosti projekta.

Imajući u vidu da su sredstva ReLOaD2 programa u Crnoj Gori oslobođena plaćanja poreza na dodatu vrijednost (PDV)[[2]](#footnote-2), iznose budžetskih stavki treba planirati i iskazati bez PDV-a, za one troškove/usluge za koje je predviđeno plaćanje PDV-a.

Implementator projekta, Program Ujedinjenih nacija za razvoj (UNDP) zadržava pravo da ne dodijeli sva raspoloživa finansijska sredstva.

1. **Opšte informacije o pozivu za predaju prijedloga projekata**

**Obavezna dokumentacija** treba da sadrži sljedeća dokumenta i dostavlja se u **jednom štampanom i jednom elektronskom primjerku**:

### **Prijava projekta, ovjerena pečatom i potpisana od strane osobe ovlašćene za zastupanje** (Obrazac 1),

### **Projektni prijedlog, ovjeren pečatom i potpisan od strane osobe ovlašćene za zastupanje** (Obrazac 2),

### **Pregled budžeta** ( Obrazac 3),

### **Logički okvir rada** (Obrazac 4),

### **Plan aktivnosti i promocije** (Obrazac 5).

**Napomena: Projektna dokumentacija u štampanoj i elektronskoj formi mora biti identična.**

**Dodatna dokumentacija** je vrlo važan dio projektne dokumentacije i treba biti dostavljena kako bi se Komisija uvjerila da aplikant ispunjava zakonske i tehničko-administrativne uslove za kvalitetnu realizaciju predloženog projekta.

Dodatna dokumentacija se dostavlja **u jednom štampanom i jednom elektronskom primjerku** i treba da sadrži sljedeće:

* **Ovjerena fotokopija Rješenja o upisu** nevladine organizacije u Registar nevladinih organizacija i Rješenja o izvršenim promjenama kod nadleženog Ministarstva, ukoliko ih ima (ne misli se na ovjeru pečatom organizacije, već na ovjeru u nadležnoj instituciji);
* **Statut** nevladine organizacije;
* **Osnivački akt** nevladine organizacije;
* **Kopije Ugovora o angažmanu (ugovor o radu, djelu, volonterskom radu itd) zaposlenih u nevladinoj organizaciji, ukoliko ih ima** **kao i biografije osoba koje će biti angažovane u realizaciji projekta** (iz tabele Imena zaposlenih koje planirate angažovati na realizaciji projekta iz Projektnog prijedloga)**;**
* **Saglasnost/mišljenje/preporuku institucije/a sa kojima će se sarađivati na projektu, posebno ako aktivnosti projekta zavise od djelovanja tih institucija;**
* Popunjena forma **Administrativni podaci o aplikantu** (Obrazac 6);
* Popunjena **Finansijska identifikaciona forma** (Obrazac 7);
* **Uvjerenje/Potvrdu** da NVO nema obaveza po osnovu poreza i doprinosa zaključno sa mjesecom koji prethodi mjesecu u kojem je objavljen Konkurs, odnosno u kojem se podnosi prijava (Uvjerenje izdaje područna jedinica Uprave prihoda i carina Crne Gore);
* **Evaluaciona komisija će ostvariti uvid u bilanse stanja i bilanse uspjeha** nevladine organizacije podnosioca projekta - za 2019, 2020 i 2021. godinu (ukoliko je organizacija bila registrovana u tom periodu) posredstvom [Vladinog portala](https://www.gov.me/cyr/e-servis/pregled-podnijetih-finansijskih-izvjestaja)  . U slučaju da Komisija bude spriječena zbog tehničkih ili drugih razloga da ostvari uvid u bilanse stanja i uspjeha Organizacije podnosioca prijave, zatražiće od Organizacije da u naknadnom roku dostavi dokumenta u štampanoj formi;
* Kopija **godišnjeg narativnog izvještaja** o radu organizacije za prethodnu godinu;
* Potpisanu i pečatiranu pisanu **Izjavu ovlašćenog lica** (Obrazac 8) da nevladina organizacija nije:
* pod bankrotom,
* niti je bilo kakvo plaćanje prema NVO obustavljeno prema sudskoj presudi koje je rezultiralo totalnim ili djelimičnim gubitkom prava na upravljanje i raspolaganje imovinom,
* niti su bilo kakvi pravni postupci pokrenuti protiv NVO, a koji uključuju nalog za suspenziju plaćanja i mogu rezultirati u proglašenju bankrota ili povlače potpuni ili djelimični gubitak prava na upravljanje i raspolaganje imovinom,
* niti je NVO konačnom presudom osuđena za prekršaj ili prestup koji se tiče ponašanja u poslu,
* niti su bili krivi za bilo koju drugu ozbiljnu grešku u profesionalnom ponašanju,
* niti su propustili ispuniti bilo kakve obaveze koje se odnose na plaćanje socijalnog osiguranja ili poreza,
* niti su bili krivi za ozbiljno dostavljanje netačnih informacija u pogledu profesionalnih aktivnosti,
* niti su bili proglašeni krivima u izvođenju, usljed bilo kakvog narušavanja ugovornih obaveza,
* izjava lica ovlašćenog za zastupanje organizacije da:
* su svi podaci navedeni u prijavi tačni,
* da ovlašteno lice i NVO nijesu u konfliktu interesa po bilo kom osnovu definisanom u Smjernicama za aplikante (str. 5),
* Potpisanu i pečatiranu **Izjavu o nepostojanju dvostrukog finansiranja** (Obrazac 9).

**Ukoliko će u realizaciji predloženog projekta učestvovati više nevladinih organizacija u svojstvu partnera, potrebno je dostaviti i sljedeće:**

* **Statut partnerske organizacije**
* **Ovjerenu fotokopiju Rješenja o upisu organizacije u registar NVO kod nadležnog Ministarstva** i Rješenja o izvršenim promjenama, ukoliko ih ima
* **Uvjerenje/Potvrdu** da NVO nema obaveza po osnovu poreza i doprinosa zaključno sa mjesecom koji prethodi mjesecu u kojem je objavljen Konkurs, odnosno u kojem se podnosi prijava (Uvjerenje izdaje Područna jedinica Uprave prihoda i carina Crne Gore)
* **Izjavu/sporazum o partnerstvu** (Obrazac 10).

**Napomena: Projektna dokumentacija u štampanoj i elektronskoj formi mora biti identična.**

U slučaju potrebe, originali gore navedenih dokumenata mogu biti traženi na uvid od strane Komisije.

**Kopije priložene dodatne dokumentacije nije potrebno ovjeravati osim Rješenja o upisu.**

1. **Ko može aplicirati?**

Učešće u ovom javnom pozivu za NVO je otvoreno, na jednakim osnovama, za sve formalno registrovane NVO (udruženje ili fondacija), u skladu sa važećim zakonskim propisima u Crnoj Gori. NVO moraju biti registrovane na teritoriji Crne Gore, a čiji su projekti u skladu sa definisanim ciljevima prioritetnih oblasti.

Ukoliko organizacija registrovana u opštini van teritorije Klastera Zajedno za sjever sprovodi projekat na teritoriji opštine Klastera (Andrijevica ili Berane), obavezno je da ima partnersku nevladinu organizaciju iz opštine u kojoj se sprovode aktivnosti.

Da bi se prijavili na javni poziv, aplikanti moraju biti pravno lice neprofitnog karaktera registrovano u organu državne uprave nadležnom za poslove uprave u Crnoj Gori u skladu sa važećim zakonskim propisima (nevladina organizacija ili fondacija).

Ovaj Konkurs nije otvoren za ogranke stranih i međunarodnih organizacija, fondacija i drugih neprofitnih organizacija koje su registrovane i djeluju u Crnoj Gori.

Aplikanti će biti isključeni iz učešća u pozivu i iz dodjeljivanja grantova ako su u trenutku Konkursa za predaju prijedloga projekata:

1. **subjekti konflikta interesa u bilo kojoj od dvije opštine – Andrijevica i/ili Berane**, a posebno:

* ako su NVO aplikanti **usko povezani sa službenicima opštine** - ako je zaposleni, ovlašteno lice, direktor, član Upravnog odbora ili drugih struktura organizacije, istovremeno zaposlen u Opštini, ustanovama, preduzećima i svim drugim pravnim subjektima finansiranim djelimično ili u potpunosti od strane Opštine.
* ako je projektom predviđeno da **zaposleni u opštini ostvaruju direktnu ili indirektnu finansijsku korist**. Indirektna korist podrazumijeva finansijsku i materijalnu korist koja se ostvaruje preko srodnika u prvoj i pobočnoj liniji do drugog stepena srodstva, bračnih ili vanbračnih supružnika, djece, i sl.
* ako je predviđeno da **zaposleni** **organizacije ili preduzeća finansirane djelimično ili u potpunosti od strane Opštine**, budu angažovani na predloženom projektu uz ostvarivanje direktne ili indirektne finansijske koristi.
* ako je organizacija koja aplicira na bilo koji način **povezana sa javnim funkcionerima**, ako je zaposleni, ovlašteno lice, direktor, jedan/a od osnivača, član Upravnog odbora ili drugih struktura organizacije, istovremeno i javni funkcioner, ili ako je projektom predviđeno da javni funkcioneri ostvaruju direktnu ili indirektnu finansijsku korist.

1. **dali lažne informacije, koje su potrebne kao preduslov za učešće u Konkursu za predaju prijedloga projekata ili ako nijesu dostavili potrebne/tražene informacije;**
2. **pokušali doći do povjerljivih informacija, uticali na komisiju za evaluaciju ili ovlaštenu stranu za ugovore (UNDP) tokom procesa evaluacije poziva za predaju prijedloga projekata.**
3. **Partnerstva i podobnost partnera**

Aplikanti mogu aplicirati samostalno ili u partnerstvu sa drugim nevladinim organizacijama.

Jedan isti aplikant može biti vodeća NVO u maksimalno jednom projektu i istovremeno partnerska organizacija u još jednom projektu, uz procjenu ljudskih i tehničkih kapaciteta za sprovođenje predloženih projektnih aktivnosti od strane Komisije.

Nevladine organizacije koje apliciraju u sklopu ovog dijela Konkursa, ne mogu aplicirati za sredstva iz dijela Konkursa koji je namjenjen za tek osnovane nevladine organizacije i organizacije koje se bave pitanjima mladih.

***Partnerske organizacije***

Partneri na projektu mogu biti druge nevladine organizacije registovane u Crnoj Gori. Ukoliko organizacija registrovana u opštini van teritorije op[tina Klastera Zajedno za sjever sprovodi projekat na teritoriji opštine Klastera (Andrijevica i/ili Berane), obavezno je da ima partnersku nevladinu organizaciju iz opštine u kojoj se sprovode aktivnosti.

Odnos između partnera na projektu se reguliše **Sporazumom o partnerstvu (Obrazac 10), koji čini sastavni dio projektne aplikacije**. Priloženi obrazac Sporazuma o partnerstvu nije obavezan, ali Sporazum mora sadržati informacije o svim uključenim partnerima u realizaciju projekta, kao i jasan opis prirode partnerstva, kao i obaveza partnerske organizacije i međusobnog odnosa dvije organizacije. Partneri aplikanta učestvuju u kreiranju i implementaciji projekta, na način što mogu sprovoditi određene aktivnosti projekta. U tom slučaju, i partnerska NVO može biti korisnik finansijskih sredstava projekta, u skladu sa Sporazumom o partnerstvu. Vodeća NVO je u tom slučaju odgovorna za transfer dijela sredstava partnerskoj NVO. Takođe, vodeća NVO je odgovorna prema donatoru za ukupan iznos finansijskih sredstava i sprovođenje svih aktivnosti, uključujući one aktivnosti i sredstva koje realizuje NVO koja je partner na projektu.

Pri sprovođenju aktivnosti, sva pravila implementacije projekta jednako važe za vodeću i partnersku organizaciju.

***Saradnici***

I druge organizacije i/ili institucije mogu biti uključene u projekat (škole, vrtići, muzeji i sl). Saradnici su one organizacije i institucije koje doprinose realizaciji projektnih aktivnosti, ali se ne može izvršiti transfer dijela projektnih sredstava za realizaciju projektnih aktivnosti, dodijeljenih putem ovog javnog poziva.

1. **Prioritetne oblasti**

Projekti sa kojima se može aplicirati u okviru ovog poziva moraju biti u skladu sa razvojnim ciljevima i strategijama opština Andrijevica i Berane,. Projekat mora obuhvatiti jednu ili više prioritetnih oblasti definisanih za ove opštine:

**ZAŠTITA ŽIVOTNE SREDINE**

* Edukacija, zagovaranje i kampanje usmjerene na razvoj svijesti o važnosti zaštite životne sredine
* Organizovanje konkretnih akcija u zajednici za unapređenje životne sredine

**SOCIJALNA INKLUZIJA I ZAŠTITA**

* Unapređenje kvaliteta života kod mladih, djece, žena, muškaraca, osoba sa invaliditetom, starih i RE populacije
* Promocija zdravih stilova života

**EKONOMSKI RAZVOJ**

* Unaprijediti poljoprivrednu i turističku ponudu
* Valorizacija kulturnog potencijala

**ZAPOŠLJAVANJE I PREDUZETNIŠTVO**

* Promocija preduzetništva
* Unapređenje znanja i kompetencija nezaposlenih (s akcentom na teže zapošljive kategorije).k

1. **Trajanje**

Trajanje projekata može biti od 7 (sedam) do 10 (deset) mjeseci, u periodu od **jula 2023. do 30. aprila 2024. godine.**

1. **Lokacija**

**Sve projektne aktivnosti** mogu biti implementirane **isključivo na području opština** **Andrijevica i Berane** i u korist njenih građana.

**Izuzeci od primjene ovog pravila:**

**Samo u izuzetnim slučajevima se jedna od aktivnosti može realizovati van područja opština Andrijevica i Berane ukoliko na teritoriji ovih opština ne postoje infrastrukturni, stručni ili drugi uslovi za realizaciju, uz jasno obrazloženje neophodnosti realizacije i obezbjeđivanja dokaza da nije moguće organizovati na teritoriji opština klastera Zajedno za sjever. U tom slučaju se maksimalno 10% ukupnog budžeta projekta može opredijeliti za realizaciju date aktivnosti, uz mogući zahtjev Evaluacione komisije za smanjenje planiranih troškova.**

1. **Vrste projekata**

Projekti koji se finansiraju treba da budu pripremljeni u skladu sa Konkursom tj. navedenim prioritetnim strateškim oblastima. Projektni prijedlozi treba jasno da zadovoljavaju potrebe iskazane kroz prioritetne oblasti Konkursa, odnosno projekti treba da budu kreirani kao odgovor na specifične potrebe lokalne zajednice i određene ciljne grupe, identifikovane projektom. Projekti treba da se sastoje od niza aktivnosti koje jasno doprinose ciljevima, ciljnim grupama i planiranim rezultatima. Projekti ne mogu biti samo jednokratne aktivnosti kao što su festivali, konferencije, manifestacije.

***Finansiranje opšteg programa rada (redovne aktivnosti) organizacije aplikanta ili nekog od partnera na projektu nije predviđeno kroz ovaj Konkurs.*** Redovnim aktivnostima se smatraju one aktivnosti koje NVO realizuje kontinuirano, svake godine (npr. probe kulturno umjetničkih društava, psiho-terapeutske usluge koje realizuju NVO iz oblasti socijalne podrške). Ukoliko NVO predloži aktivnosti za proširenje geografskog opsega rada uz zadovoljavanje potreba većeg broja korisnika ili predloži nove aktivnosti za postojeće korisnike, u tom slučaju se ne smatraju redovnim aktivnostima i mogu biti uzete u razmatranje. Pri tome, taj dio programskih aktivnosti koji se želi proširiti, mora biti objašnjen u projektnom prijedlogu.

***Finansiranje projektnih prijedloga je ograničeno sljedećim pravilima:***

* Neće se finansirati projekti koji uključuju sponzorstva za pojedince za učešće u radionicama, seminarima, konferencijama, kongresima, studijama i treninzima;
* Neće se finansirati projekti koji se odnose isključivo na organizaciju festivala, konferencija i sličnih jednokratnih događaja (projekat može sadržati određenu aktivnost koja može imati veze sa festivalom ili konferencijom, ali nije dozvoljeno da se sve ili većina projektnih aktivnosti odnose na organizaciju festivala kao takvog ili konferencija/drugih jednokratnih događaja);
* Neće se finansirati kupovina opreme i radovi rekonstrukcije ili adaptacije (osim ako su neophodni za uspješnu implementaciju projekta i to u maksimalnom zbirnom iznosu do 30% vrijednosti budžeta);
* Neće se finansirati projekti čiji administrativni i ljudski troškovi prelaze 30% ukupne vrijednosti projekta;
* Neće se finansirati projekti koji su već u toku ili su završeni;
* Neće se finansirati projekti za ekskluzivnu dobrobit pojedinaca;
* Finansiraće se samo projekti organizacija, grupa i tijela, čije je djelovanje, uključujući i javne objave, u potpunosti u skladu sa principima nediskriminacije i punog poštovanja prava jednakosti po svakoj osnovi (etnička, vjerska, rodna, u oblasti kulture), i podržava zagovaranje jednakosti ljudskih prava;
* Neće se finansirati projekti koji podrazumijevaju dodjeljivanje grantova trećoj strani;
* Neće se finansirati projektne aktivnosti van teritorije opština Andrijevica i Berane (osim ako su neophodni za uspješnu implementaciju projekta i to u maksimalnom zbirnom iznosu do 10% vrijednosti budžeta);
* Neće se finansirati više nevladinih organizacija koje imaju isto ovlašćeno lice.

Detaljnije informacije o prihvatljivim aktivnostima i troškovima koji neće biti odobreni ili su osnov za diskvalifikaciju projekata možete naći u dokumentu *Često postavljana pitanja i najčešće greške prilikom apliciranja,* koji se nalazi u prilogu ovih Smjernica i biće objavljen u sklopu ovog Konkursa. **Dokument *Najčešće greške u prijavljenim projektnim prijedlozima i često postavljena pitanja* će biti redovno ažuriran eventualnim novim pitanjima i odgovorima na iste, pa se preporučuje povremeno ponovno čitanje ovog dokumenta tokom trajanja Konkursa.**

1. **Broj prijedloga projekata i grantova po aplikantu**

Aplikant može predati više prijava i projektnih ideja, ali u tom slučaju mora predati odvojene aplikacione forme i priložiti neophodnu dokumentaciju uz svaku od njih. Sredstva mogu biti dodijeljena samo za jednu prijavu i projektnu ideju za izabranu nevladinu organizaciju.

Maksimalan novčani iznos sredstava koja mogu biti dodijeljena za implementaciju projekata jednoj nevladinoj organizaciji u okviru svih Konkursa tokom ukupnog trajanja ReLOaD2 programa (do 31. decembra 2024. godine) ne može biti veći od 60.000,00 EUR. Ukoliko se ista NVO bude razmatrala za dodjelu više projekata u okviru više ReLOaD2 Konkursa, posebno će se posvetiti pažnja prilikom evaluiranja finansijskih i operativnih kapaciteta.

1. **Gdje i kako preuzeti i poslati aplikacije**

Sve potrebne informacije i elektronska verzija cijelog paketa prijavne dokumentacije može se naći na web-stranici: [www.me.undp.org](http://www.me.undp.org) , kao i na web-stranicama Berane <https://berane.me/reload/> i Andrijevica <https://opstinaandrijevica.me/>

Dokumentacija za prijavu na Konkurs za opštine Andrijevicu i Berane se može preuzeti **od 18. aprila - 23. maja 2023. godine,** slanjem zahtjeva sa nazivom zainteresovane organizacije na e-mail: [reloadgrants.me@undp.org](mailto:reloadgrants.me@undp.org) preuzimanjem sa gore navedenih web stranica opština ili lično preuzimanjem na arhivi Sekretarijata za investicije i projekte Opštine Berane (kancelarija broj 25), ul. IV Crnogorske broj 1 u Beranama, ili arhivi Građanskog biroa Opštine Andrijevica, Branka Deletića bb u Andrijevici.

Prijavni set čini **jedan (1) primjerak obavezne dokumentacije i jedan (1) primjerak dodatne dokumentacije u štampanom obliku i jedan (1) elektronski primjerak (CD ili USB)** cjelokupne **dokumentacije. Nevladine organizacije projektnu dokumentaciju predaju u onoj opštini na čijoj teritoriji su registrovani.** Svi materijali se dostavljaju u **jednoj zatvorenoj koverti** preporučenom poštom ili lično tokom radnih dana (ponedjeljak – petak) u periodu od 7 do 15 sati na adrese:

Opština Berane Opština Andrijevica

Građanski biro Građanski biro

(za Sekretarijat za investicije i projekte) (za Službu predsjednika)

IV crnogorske br. 1 Branka Deletića bb

84 300 Berane 84 320 Andrijevica

Rok za predaju aplikacija je **26. maj 2023. godine do 15 sati**. Prijave koje budu pristigle poslije navedenog roka biće razmatrane jedino u slučaju da poštanski žig ukazuje na datum i vrijeme slanja prije zvaničnog isteka roka. Prijave poslate na bilo koji drugi način (npr. faksom ili e-mailom) **neće biti uzete u razmatranje**.

Na kovertu se stavlja naznaka „**Konkurs za raspodjelu sredstava nevladinim organizacijama – za ReLOaD2 program”** i **„Ne otvarati prije zvaničnog otvaranja”**. Na poleđini koverte navodi se naziv i adresa aplikanta i puni naziv projekta kojim konkuriše.

Opštine Andrijevica i Berane će voditi urednu evidenciju o primljenoj pošiljci i izdavati potvrde o prijemu.

Aplikanti prije predaje prijave treba da potvrde da je aplikacija kompletna, tako što će ispuniti Obrazac za administrativnu provjeru, koji se nalazi ispod, u sekciji **Administrativna provjera**.

1. **Dodatne informacije**

U cilju upoznavanja potencijalnih aplikanata u vezi sa pozivom, načinom prijavljivanja, kriterijumima, itd, u opštinama Andrijevica i Berane će biti organizovani „**Info dani**“ u skladu sa sljedećim rasporedom:

* **20. aprila 2023. godine, u periodu od 10:00 do 11.00 sati, u maloj sali Opštine Andrijevica (Branka Deletića) 64 u Andrijevici,**
* **20. aprila 2023. godine, u periodu od 12.00 do 13.00 sati, u velikoj sali Opštine Berane (IV crnogorske br 1) u Beranama.**

Na Info danima kojem će svi potencijalni aplikanti i predstavnici organizacija, dobiti sve informaciije o naučenim lekcijama i najčešćim greškama aplikanata na prethodnim ReLOaD Konkursima, kao i informacije i uputstva o popunjavanju prijavnog paketa dokumenata za objavljeni ReLOaD Konkurs.

Za vrijeme trajanja Konkursa, zainteresovanim NVO predstavnicima će biti organizovana obuka i omogućena i mentorska/savjetodavna podrška ReLOaD konsultanta u pripremi i finalizaciji Projektnih prijedloga i pripadajućih obrazaca. Podrška će biti dostupna samo prijavljenim NVO predstavnicima, koji su se obratili za podršku ReLOaD projektnom timu za vrijeme trajanja ovog Konkursa putem mejl adrese [reloadgrants.me@undp.org](mailto:reloadgrants.me@undp.org) .

U slučaju da su potrebne dodatne informacije i pojašnjenja, potencijalni kandidati mogu kontaktirati UNDP, putem e-mail-a: [reloadgrants.me@undp.org](mailto:reloadgrants.me@undp.org) sa naznakom za ReLOaD projekat u naslovu. Pitanja se mogu postavljati **do 23. maja 2023. godine,** dok će odgovori na pitanja biti dostavljeni u pisanoj formi najkasnije za tri radna dana nakon prijema pitanja.

**13. Evaluacija i odabir prijedloga projekata**

Prijave će biti razmotrene i procijenjene od strane evaluacione komisije koju će činiti članovi UNDP ReLOaD tima, predstavnici opština Andrijevica i Berane i jednog predstavnika nevladinih organizacija iz opština Andrijevica i Berane NVO predstavnik u evaluacionoj komisiji je odabran na transparentan način i ima pravo glasa, kao i ostali članovi Evaluacione komisije. NVO u kojoj je kandidat profesionalno angažovan i koje je predložila NVO kandidata ne mogu biti uzete u razmatranje za dodjelu sredstava iz ovog Konkursa.

Komisija, koju formira UNDP Crna Gora, će pristigle prijave vrednovati u tri koraka:

* + - * 1. Administrativna provjera
        2. Ocjena projektnog prijedloga i
        3. Provjera budžeta projektnog prijedloga

**Administrativna provjera**

Pristigle prijave provjeravaće se u skladu sa Obrascem za administrativnu provjeru i u slučaju bilo kojeg odgovora „NE“ biće zahtijevano dostavljanje nedostajuće dokumentacije objavljivanjem informacije na sajtu opština Andrijevica i Berane sa jasno naznačenom nedostajućom dokumentacijom/nedostacima prijave i datim rokom od **5** dana za dostavljanje iste ili uklanjanje nedostataka. Nedostajuća dokumentacija se dostavlja opštinama (iste adrese) kojima je dostavljena projektna prijava. U slučaju neotklanjanja nedostataka prijave u ovom roku, podnosilac prijave dobiće pisano obavještenje o odbijanju prijave, u roku od 30 dana od datuma isteka roka Konkursa. U slučajevima kada se prilikom administrativne provjere primijeti i bilo koji razlog za diskvalifikaciju projekta, naveden u tabeli na strani 9 I 10, nakon iste će se objaviti i spisak diskvalifikovanih projekata, tj. onih projektnih prijava koje neće biti dalje razmatrane.

**TABELA-ADMINISTRATIVNA PROVJERA**

|  |  |  |  |
| --- | --- | --- | --- |
|  | **Uslovi/ dokumentacija** | **DA** | **NE** |
| 1 | Koverat prijave zapečaćen, sadrži datum i vrijeme predaje na arhivi Opštine, odnosno u poslovnici Pošte |  |  |
| Prijava je predata u propisanom roku |  |  |
| Prijava projekta i prateća dokumentacija je predata u jednom štampanom i jednom elektronskom (na CD-u ili USB-u) primjerku cjelokupne dokumentacije |  |  |
| 2 | Prijava je dostavljena u traženom formatu objavljenom uz Konkurs: |  |  |
| 1. Prijavni formular i Prijedlog projekta sa budžetom je ovjeren pečatom i potpisan od strane osobe ovlašćene za zastupanje nevladine organizacije |  |  |
| 1. Prijavni formular i Prijedlog projekta sa budžetom je u potpunosti ispunjen u skladu sa datim uputstvom. |  |  |
| 3 | Traženi iznos sredstava nije manji od 7,000 niti veći od 20,000 EUR. |  |  |
| 4 | Priložena potvrda o redovnom izvršavanju obaveza plaćanja poreza i doprinosa koju izdaje Uprava prihoda i carina CG, a koja se odnosi na mjesec koji prethodi mjesecu u kojem je objavljen Konkurs |  |  |
| 5 | Priloženi Bilans stanja i Bilans uspjeha za 2018, 2019. i 2020. godinu (ili za godine postojanja NVO ako je osnovana nakon 2018. godine) |  |  |
| 6 | Priložena Odluka osnivača o osnivanju organizacije |  |  |
| Priložen Statut organizacije |  |  |
| Priložena ovjerena kopija Rješenje o upisu u Registar nevladinih organizacija i Rješenja o izvršenim promjenama, ukoliko ih ima |  |  |
| 7 | Priložena Izjava ovlašćenog lica NVO |  |  |
| 8 | Priložene kopije Ugovora o angažmanu (ugovor o radu, djelu, volonterskom radu itd) zaposlenih u nevladinoj organizaciji, ukoliko ih ima, kao i biografije osoba koje će biti angažovane u realizaciji projekta |  |  |
| 9 | Priložena Izjava o nepostojanju dvostrukog finansiranja |  |  |
| 10 | U slučaju da postoji još jedna NVO kao partner na projektu, aplikant prilaže sledeća dokumenta: |  |  |
| 1. Statut partnerske organizacije |  |  |
| 1. Ovjerena kopija Rješenja o upisu partnerske organizacije u registar NVO i rješenje o promjenama, ukoliko ih ima |  |  |
| 1. Uvjerenje/Potvrdu da partnerska NVO nema obaveza po osnovu poreza i doprinosa zaključno sa mjesecom koji prethodi mjesecu u kojem je objavljen Konkurs, odnosno u kojem se podnosi prijava (Uvjerenje izdaje odručna jedinica Uprave prihoda i carina) |  |  |
| 1. Izjavu/sporazum o partnerstvu (Obrazac 10) |  |  |

Istovremeno, informacija o diskvalifikaciji projektnih prijedloga na osnovu konflikta interesa i neusklađenosti sa osnovnim pravilima ReLOaD2 Konkursa, za projekte za koje se prethodno navedeno utvrdi prilikom administrativne provjere, će takođe biti objavljena odmah nakon administrativne provjere. Razlozi za isključivanje iz procesa evaluacije mogu biti sljedeći:

|  |  |  |
| --- | --- | --- |
| 1. | Postojanje konflikta interesa u skladu sa definicijama na stranici 5 | DISKVALIFIKACIJA |
| 2. | Prijava nije predata u propisanom roku | DISKVALIFIKACIJA |
| 3. | Trajanje projekta nije u skladu sa Konkursom utvrđenim periodom od 7 do 10 mjeseci; | DISKVALIFIKACIJA |
| 4. | Ukupna vrijednost prijedloga projekta nije u skladu sa Konkursom utvrđenim iznosima - od 7,000 do 20,000EUR; | DISKVALIFIKACIJA |
| 5. | Projektne aktivnosti koje nijesu neophodne za uspješnu realizaciju projekta i/ili čija vrijednost prelazi 10% ukupne vrijednosti projekta, a koje se realizuje van teritorije opštine Andrijevica i Berane. | DISKVALIFIKACIJA |
| 6. | Projektna prijava sadrži neprihvatljive troškove (str 7); | DISKVALIFIKACIJA |
| 7. | Ukoliko su date lažne informacije ovlaštenoj strani za ugovore, koje su potrebne kao preduslov za učešće u Konkursu za predaju prijedloga projekata ili ako aplikant nije dostavio potrebne/tražene informacije; | DISKVALIFIKACIJA |
| 8. | Ukoliko aplikant pokuša doći do povjerljivih informacija, utiče na komisiju za evaluaciju ili ovlaštenu stranu za ugovore (UNDP) tokom procesa evaluacije poziva za predaju prijedloga projekata. | DISKVALIFIKACIJA |
| 9. | Ukoliko je isto ovlašćeno lice u više nevladinih organizacija – tražiće se od NVO sa istim ovlašćenim licem da se izjasne za samo jedan projekat koji će biti razmatran u daljoj fazi evaluacije, a ostali će biti diskvalifikovani. | DISKVALIFIKACIJA |

**Prijave koje nijesu diskvalifikovane i koje su zadovoljile prethodnu administrativnu provjeru i dostavile nedostajuću dokumentaciju u predviđenom roku, biće predmet ocjenjivanja projektnog prijedloga prema sledećim kriterijumima.**

**Ocjena projektnog prijedloga**

Procjena kvaliteta projekta, uključujući i predloženi budžet, biće izvršena u skladu sa kriterijumima utvrđenim u Tabeli za evaluaciju koja je sastavni dio ovog dokumenta.

Cilj kriterijuma za selekciju je da pomognu u procjeni finansijskih i operativnih sposobnosti aplikanata kako bi se osiguralo da oni:

* imaju stabilna i dovoljna finansijska sredstva za sopstveni rad tokom cjelokupnog perioda implementacije projekta;
* posjeduju profesionalne sposobnosti i kvalifikacije potrebne za uspješnu implementaciju kompletnog projekta. Ovo se odnosi i na partnere aplikanta.

Kriterijumi za dodjelu sredstava omogućavaju da se kvalitet predatih projekata procijeni na osnovu postavljenih prioritetnih oblasti, a sredstva odobre po osnovu aktivnosti koje maksimiziraju opšti efekat samog Konkursa za predaju prijedloga projekata. Kriterijumi se odnose na doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti, kvalitet prijavljenog projekta, kapacitet nevladine organizacije da realizuje prijavljeni projekat,transparentnost rada nevladine organizacije.

Molimo vas da obratite pažnju na sljedeće bitne informacije:

**Sistem bodovanja:**

Kriterijumi evaluacije podijeljeni su na sekcije i podsekcije. ***Svaka podsekcija se obavezno ocjenjuje ocjenama između 1 i 5 ili 1 i 10 na sljedeći način: 1 = veoma loše; 5/10 = veoma dobro.*** Svaki član komisije potpisuje svoju individualnu evaluacionu tabelu, a svi članovi zajedno potpisuju zbirnu evaluacionu tabelu za svaki projektni prijedlog. Rangiranje projektnih prijedloga se vrši na način da je prvoplasirani projektni prijedlog onaj koji ima najveći zbir bodova, te slijedi projekat sa prvim sljedećim nižim zbirom bodova i tako do najnižeg zbira osvojenih bodova.

Samo projekti koji su dobili preko 50 bodova će biti razmatrani za finansiranje, jer projektni prijedlozi ispod ovog praga nijesu zadovoljili postavljene standarde te bi efikasnost njihove realizacije mogla biti pod znakom pitanja.

**Napomena o Sekciji 1 - Kapacitet nevladine organizacije da realizuje prijavljeni projekat**

Ukoliko je ukupan zbir **u Sekciji br. 1 niži od 15 bodova**, projekat će biti isključen iz daljeg evaluacionog procesa, jer je procijenjeno da nevladina organizacija nema minimalne kapacitete za kvalitetnu implementaciju predloženog projekta.

**Napomena o Sekciji 2 - Doprinos prijavljenog projekta ostvarivanju javnog interesa i realizaciji strateških ciljeva u određenoj oblasti**

Ukoliko je ukupan zbir u **Sekciji 2, niži od 21 boda**, projekat će biti isključen iz daljeg evaluacionog procesa, jer ovakva procjena podrazumijeva da, iako podnosilac prijave zadovoljava finansijske i operativne kapacitete, sama projektna ideja nije relevantna niti u skladu sa definisanim prioritetima iz Konkursa, te ne utiče u dovoljnoj mjeri na zadovoljenje potreba lokalne zajednice.

**Tabela za evaluaciju**

|  |  |  |
| --- | --- | --- |
| **Sekcija** | **Maksimalan broj bodova** | **Ocjena** |
| **1.** **Kapacitet nevladine organizacije da realizuje prijavljeni projekat** (minimalan broj bodova za ovaj kriterijum koji kvalifikuje organizaciju za dalju evaluaciju je 15) | **30** |  |
| 1.1 Povezanost predloženog projekta sa prethodnim aktivnostima organizacije i misijom organizacije | 1-10 |  |
| 1.2 Broj realizovanih projekata, odnosno programa i visina utrošenih sredstava u oblasti u kojoj se aplicira | 1-5 |  |
| 1.3 Broj i kvalifikacije lica koja su u radnom odnosu u organizaciji, kao i broj drugih radno angažovanih lica u organizaciji (po osnovu ugovora o volonterskom radu, ugovora o djelu i sl.) | 1-5 |  |
| 1.4 Godišnji prihodi organizacije u poslednje tri godine | 1-5 |  |
| 1.5 Broj i relevantnost partnera uključenih u projekat | 1-5 |  |
| **2. Doprinos prijavljenog projekta ostvarivanju javnog interesa i realizaciji strateških ciljeva u određenoj oblasti** (minimalan broj bodova za ovaj kriterijum koji kvalifikuje organizaciju za dalju evaluaciju je 21) | **30** |  |
| 2.1 Povezanost projekta sa prioritetnim oblastima od javnog interesa, ciljevima definisanim strateškim dokumentima, politikama i zakonima (relevantnost) | 1-10 |  |
| 2.2 Obrazloženje potrebe za realizacijom projekta | 1-10 |  |
| 2.3 Jasno definisanje ciljnih grupa i korisnika | 1-5 |  |
| 2.4 Doprinos projekta rješavanju problema ciljnih grupa i korisnika | 1-5 |  |
| **3. Kvalitet prijavljenog projekta** | **30** |  |
| 3.1 Ciljevi projekta jasni, dostižni, mjerljivi i realni | 1-5 |  |
| 3.2 Aktivnosti osmišljene tako da vode ka ostvarenju kratkoročnih ciljeva, na način da utiču na dostizanje dugoročnih ciljeva | 1-5 |  |
| 3.3 Projekat sadrži jasan plan za praćenje i procjenu uspješnosti | 1-5 |  |
| 3.4 Opravdanost traženog budžeta u odnosu na određene rezultate i predviđeno vrijeme trajanja | 1-5 |  |
| 3.5 Usklađenost predloženog budžeta sa planiranim aktivnostima projekta | 1-5 |  |
| 3.6 Održivost projekta jasno određena | 1-5 |  |
| **4. Transparentnost rada nevladine organizacije** | **10** |  |
| 4.1 Transparentnost rada nevladine organizacije i njenih rezultata na web stranici i facebook stranici organizacije web portal, i sl. | 1-5 |  |
| 4.2 Transparentnost rada nevladine organizacije i njenih rezultata u drugim medijima | 1-5 |  |
|  | | |
| **Ukupni zbir (samo organizacije koje su osvojile više od 50 poena ukupno, će biti razmatrane za finansiranje)** | **100** |  |

**Provjera budžeta projektnog prijedloga**

Obrazac 3 - tabela prijedloga budžeta je sastavni dio Prijedloga projekta i služi za jasniji prikaz troškova na osnovu kojih se dodjeljuju sredstva.

Troškovi neophodni za realizaciju planiranih aktivnosti odnosno ostvarivanje ciljeva predloženog projekta treba da budu jasno iskazani u tabeli budžeta prijedloga projekta i ne treba da uključuju neprihvatljive troškove iz tačke 9. ovih Smjernica.

U formi *Projektni prijedlog*, podnosilac projekta **treba da obrazloži** način na koji su troškovi obračunati u odnosu na svaku pojedinačnu aktivnost i potkrijepi ih, ukoliko je moguće.

Podnosioci prijave će po potrebi biti kontaktirani, radi provjere i eventualnog revidiranja budžeta.

Svaki trošak za koji se procjenom utvrdi da nije prihvatljiv biće isključen iz tabele budžeta predloženog projekta.

Postupkom provjere budžeta utvrđuju se konačni troškovi predloženog projekta koji će biti sastavni dio Ugovora. Na osnovu utvrđenog budžeta, Izvještaja o napretku projekta, finalnog izvještaja o realizaciji projekta, kao i monitoring posjeta, kontroliše se namjensko korišćenje sredstava za unaprijed utvrđene projektne aktivnosti i odobrava isplata dodijeljenih sredstava kroz tri tranše.

**Obavještenje o odluci**

Komisija, na internet stranici opština Andrijevica i Berane u roku od 5 dana od dana završetka javnog konkursa, objavljuje jedinstvenu listu nevladinih organizacija (za obje opštine) koje nijesu dostavile urednu i potpunu prijavu, uz ukazivanje na utvrđene nedostatke koji se odnose na prijavu, odnosno potrebnu dokumentaciju. Nevladina organizacija sa liste, dužna je da otkloni utvrđene nedostatke, u roku od 5 dana od dana objavljivanja liste i dostavi nedostajuću dokumentaciju istoj opštini kojoj je predala projektnu prijavu.

Ako se utvrđeni nedostaci ne otklone u datom roku, prijava se odbacuje. Takođe, nakon administrativne provjere se objavljuje i jedinstvena lista projektnih prijava za koje je tokom administrativne provjere utvrđeno da nijesu u skladu sa osnovnim pravilima Konkursa (strana 10).

U slučaju kad projekat nevladine organizacije ne može biti finansiran u iznosu sredstava koji je naveden u prijavi ili je potrebna korekcija budžeta, komisija će nevladinoj organizaciji uputiti zahtjev za korekciju budžeta. Revidirani budžet se dostavlja komisiji u pisanom obliku, u roku od 5 dana od upućivanja zahtjeva.

Ukoliko organizacija odbije da izvrši korekcije budžeta za one stavke koje nijesu u skladu sa pravilima Konkursa ili stavke koje nijesu realno prikazane, projekat će biti diskvalifikovan.

Nakon što Komisija završi evaluaciju projekata, sačinjava se detaljni izvještaj o procesu evaluacije koji se dostavlja Partnerskom odboru ReLOaD2 programa na odobrenje. Nakon odobrenja Partnerskog odbora, objavljuju se rezultati Konkursa na vebsajtovima opština Andrijevica i Berane. Članove Partnerskog odbora čine predstavnici Ministarstvo javne uprave, digitalnog društva i medija, Ministarstvo prosvjete, nauke, kulture i sporta (Uprava za sport i mlade), Zajednice opština Crne Gore i Delegacije Evropske unije u Crnoj Gori, predstavnika NVO, predstavnika UNDP Crne Gore i TACSO3. Partnerski odbor donosi konačnu odluku o finansiranju ili odbijanju projekata u okviru ovog Konkursa.

Svi aplikanti koji su predali prijedloge projekata, koji su prihvaćeni ili odbijeni, biće obaviješteni o rezultatima Konkursa u roku od 30 radnih dana od dana zatvaranja javnog Konkursa. Rezultati će biti objavljeni i na [www.me.undp.org](http://www.me.undp.org), a takođe i na veb stranicama Berane <https://berane.me/reload/> i Andrijevica <https://opstinaandrijevica.me/>.

**Sklapanje Ugovora o korištenju sredstava/realizaciji projekta**

Podnosiocima prijave čiji projektni prijedlozi budu odobreni za finansiranje ponudiće se potpisivanje Ugovora o dodjeli sredstava.

Organizacije, podnosioci projekata odabranih za finansiranje potpisuju Sporazum o dodjeli granta sa UNDP-jem. Odobrena finansijska sredstva se isplaćuju u tri tranše. Sastavni dio Ugovora je i iznos i raspored tranši po budžetskim kategorijama. Prva tranša se isplaćuje nakon potpisivanja Ugovora. Druga tranša se isplaćuje nakon uspješnog utroška prve tranše i realizacije aktivnosti u vezi sa prvom tranšom, predaje narativnog i finansijskog izvještaja i uspješno ocijenjene monitoring posjete. Posljednja, treća tranša, se isplaćuje nakon završetka projektnih aktivnosti, predaje finalnog narativnog i finansijskog izvještaja i uspješno ocijenjene poslednje monitoring posjete.

Dodijeljena sredstva po ovom Konkursu će finansijski administrirati UNDP u Crnoj Gori te će u skladu sa tim biti primjenjivana pravila finansijskog poslovanja koja propisuje UNDP kao i set dokumenata koji će prethoditi svakoj tranši sredstava odnosno refundaciji kod zadnje tranše.

**Izvještavanje o realizaciji projektnih aktivnosti i finansiranje opravdanih troškova**

Obaveza NVO korisnika sredstava je da projekat za koji su mu odobrena sredstva sprovede u cjelosti i u skladu sa utvrđenim budžetom.

Ovlašćeno lice NVO aplikanta, korisnika sredstava utvrđenih Ugovorom, biće obavezno da dostavlja Izvještaje o napretku projekta i Finalni izvještaj o realizaciji projekta (koji se nalaze u sklopu Smjernica za implementaciju projekata, Prilog 11), sa priloženim dokazima o nabavci materijalne i nematerijalne imovine i usluga nastalih u izvještajnom periodu, kao i druge dokaze o utrošenim sredstvima.

NAPOMENA: Ponude, predračuni, nalozi za plaćanje, kompenzacija i sl. ne predstavljaju prihvatljiv dokaz o trošenju sredstava. Dokaze predstavljaju fakture, ugovori, izvodi stanja bankovnog računa i transakcija.

Za potrebe korištenja sredstava odobrenih kroz ReLOaD2 program, organizacija je dužna da otvori poseban račun ili podračun koji će koristiti samo za potrebe ovog projekta.

Način isplate sredstava, dinamika prenosa sredstava, način prenosa, kao i druga međusobna prava i obaveze, bliže će se urediti Ugovorom između Programa Ujedinjenih nacija za razvoj (UNDP) i korisnika sredstava, po dostavljanju potrebne dokumentacije.

**Nadzor**

U svrhu sprovođenja kontrole namjenskog korišćenja sredstava, UNDP je obavezan da izvrši provjeru korišćenja odobrenih sredstava obilaskom Korisnika i njegovih poslovnih objekata i uvidom u dokumentaciju na osnovu koje su ostvarena sredstva.

Kontrola namjenskog trošenja dodijeljenih sredstava vršiće se na nivou svake pojedinačne stavke u tabeli budžeta projektnog prijedloga.

Korisniku sredstava za koga se utvrdi da je nenamjenski koristio sredstva, neće biti uplaćena odobrena sredstva. NVO koje su u prethodnom periodu nenamjenski trošili sredstva odobrena po osnovu ovog Konkursa u okviru ReLOaD2 programa, neće biti razmatrani u narednim ReLOaD2 Konkursima.

Prije potpisivanja ugovora, UNDP ima pravo da zatraži od nevladine organizacije da izvrši određene izmjene na projektnom prijedlogu kako bi bili u skladu sa pravilima i procedurama implementacije programa ReLOaD.

**LISTA OBRAZACA**

**Obrazac 1** Prijavni formular

**Obrazac 2** Projektni prijedlog

**Obrazac 3** Pregled budžeta

**Obrazac 4** Logički okvir rada

**Obrazac 5** Plan aktivnosti i promocije

**Obrazac 6** Administrativni podaci o aplikantu

**Obrazac 7** Finansijska identifikaciona forma

**Obrazac 8** Izjava ovlašćenog lica

**Obrazac 9** Izjava o nepostojanju dvostrukog finansiranja

**Obrazac 10** Izjava o partnerstvu

**Prilog 11** Ciljevi održivog razvoja

**Prilog 12** Smjernice za implementaciju projekata

**Prilog 13** Najčešće greške u prijavljenim projektnim prijedlozima i često postavljena pitanja

1. Ova oznaka ne dovodi u pitanje stavove o statusu i u skladu je sa Rezolucijom UNSCR 1244 i Mišljenjem Međunarodnog suda pravde o kosovskoj Deklaraciji o nezavisnosti. [↑](#footnote-ref-1)
2. *U odnosu na član 13e Pravilnika o postupku oslobađanja od plaćanja poreza na dodatu vrijednost investitora i isporuku određenih proizvoda i usluga  ("Sl. list Crne Gore", br. 17/15 od 17.04.2015, 68/15 od 08.12.2015).*  [↑](#footnote-ref-2)